Twee dood, 4 kritiek ná motor teen boom botsFoto: ER24 Twee mans is dood en vier ander mense, onder wie ŉ 3-jarige kind, is beseer nadat ŉ motor Sondag op die N4 buite Rustenburg van die pad af gegaan en teen ŉ boom gebots het. Russel Meiring, woordvoerder van ER24, het gesê ER24 is saam met ander ambulansdienste na die toneel tussen Rustenburg en Swartruggens ontbied. Daar het hulle die wrak van die voertuig teen ŉ boom aangetref met ŉ vrou en kind wat buite die voertuig gelê het. “Drie mans en nog ŉ vrou was binne die voertuig vasgekeer. Die twee mans wat op die voorste sitplekke was, het geen tekens van lewe getoon nie. Daar was niks wat vir hulle gedoen kon word nie en hulle is op die toneel dood verklaar,” het Meiring gesê. Die man en vrou op die agtersitplekke van die motor, asook die vrou en kind buite die motor was almal in ŉ kritieke toestand. “Reddingswerkers moes verskeie reddingstoerusting gebruik en het langer as ŉ uur gewerk om die insittendes uit die wrak te bevry,” het Meiring gesê. Al vier pasiënte is op die toneel gestabiliseer en een van die mans is per helikopter na ŉ nabygeleë hospitaal geneem. Die ander drie pasiënte is per ambulans na die hospitaal gehaas. Die oorsaak van die ongeluk word ondersoek.